**4. napirend**

**E l ő t e r j e s z t é s**

**Mindszentkálla Község Önkormányzata Képviselő-testülete**

 **2021. november 29-én tartandó nyilvános ülésére**

**Tárgy: a településkép védelméről szóló 18/2017. (XII. 27.) önkormányzati rendelet módosítása**

**Előterjesztő:** Csombó Zoltán polgármester

**Előkészítette:** Cséri Mónika műszaki ügyintéző

 Jogszabállyal nem ellentétes

Előterjesztő dr. Szabó Tímea címzetes főjegyző

Tisztelt Képviselő-testület!

# A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) 26/B. § -ának 2021. március 1-jén hatályba lépő módosulása alapján kötelező településképi bejelentési eljárás lefolytatása az építmények rendeltetésének módosítása vagy rendeletetési egysége számának megváltoztatása tekintetében is.

# Amennyiben ez nem volt szabályozva a településképi rendeletben, úgy azt ki kell egészíteni a rendeltetésváltás részletes eljárási szabályaival.

Továbbá a településtervezéssel összefüggő egyes törvények módosításáról szóló 2021. évi XXXIX. törvény 65. §, 66. §, 68. § és 75. § (2) bekezdése értelmében önkormányzati hatósági ügyként a polgármester helyett az önkormányzatok képviselő-testületeinek a hatáskörébe kerül a településképi véleményezés és kötelezés. Ezt a hatáskörét a képviselő-testület a településképi rendeletben ruházhatja át.

A Korm. rendelet értelmében a településkép védelmi rendelet módosítására vonatkozó eljárásrend a következő:

„28. § (1)A koncepciót, a stratégiát, a településrendezési eszközöket, a kézikönyvet és a településképi rendeletet a polgármester, illetve a főpolgármester (a továbbiakban együtt: polgármester) egyezteti a partnerségi egyeztetés szerinti érintettekkel, a 9. melléklet szerinti érintett államigazgatási szervekkel, - a kézikönyv és a településképi rendelet kivételével - az érintett területi és települési önkormányzatokkal.”

„(4) Koncepció, stratégia, településrendezési eszköz, kézikönyv, településképi rendelet vagy azok módosítása véleményezési eljárás lefolytatása nélkül nem fogadható el, kivéve ha a módosításra a magasabb szintű jogszabállyal ellentétes helyi önkormányzati előírás hatályon kívül helyezése miatt van szükség.”

„29/A. §(1) A polgármester - a széles körű társadalmi bevonás és a nyilvánosság biztosítása érdekében - a koncepció, a stratégia, a településrendezési eszközök, a kézikönyv és a településképi rendelet készítése és módosítása során az önkormányzat rendeletében megállapított partnerségi egyeztetés szabályai szerinti helyen és módon tájékoztatja a partnereket, valamint biztosítja számukra a véleményezés lehetőségét.”

Fentieket összegezve a településképi rendelet módosítása hosszabb időt vesz igénybe és annak eljárásrendjét a Korm. rendelet szerint kell elvégezni.

A településképi rendelet módosításának tervezete fenti magasabb szintű jogszabályi változásoknak való megfelelésen túl tartalmazza a rendelet gyakorlati alkalmazása során felmerült pontosítandó rendelkezéseket, valamint a jogszabály szerkesztési hibák kijavítását célzó módosításokat is. A tervezet előzetes jóváhagyását követően kerül sor a partnerségi egyeztetésre, valamint az e jogkörrel rendelkező hatóságokkal való véleményeztetésre.

**Mindszentkálla Község Önkormányzata Képviselő-testületének .../.... (...) önkormányzati rendelete**

**a településkép védelméről szóló 18/2017. (XII. 27.) önkormányzati rendelete módosításáról**

Mindszentkálla Község Önkormányzatának Képviselő-testületének a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, az épített környezet alakításáról és védelméről szóló 1997. évi LXXVIII. törvény 6/A. § (1) bekezdés a) pont aa) alpontjában, (2) bekezdés b) pontjában és (3) bekezdésében meghatározott feladatkörében eljárva, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 28. §-ában biztosított véleményezési jogkörében eljáró Veszprém Megyei Kormányhivatal Kormánymegbízotti Kabinet Állami Főépítész, Balaton-felvidéki Nemzeti Park Igazgatóság, Kulturális örökség védelméért felelős miniszter, Nemzeti Média- és Hírközlési Hatóság Hivatala, valamint a Mindszentkálla Község Önkormányzat Képviselő-testületének a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 9/2017. (VII. 28.) önkormányzati rendelete szerinti partnerek véleményének kikérésével a következőket rendeli el:

**1. §**

A településkép védelméről szóló 18/2017.(XII.27.) önkormányzati rendelet 3. §-a helyébe a következő rendelkezés lép:

**„3. §**

A helyi védelem alá helyezés és védelem megszűntetésének szabályai

*a)* A védetté nyilvánítással, vagy annak megszüntetésével kapcsolatos eljárás hivatalból, vagy – a védelem alá helyezés, illetve a védelem megszüntetése iránti – írásbeli kérelem alapján indulhat.

*b)* Az eljárás megindulásáról, illetve annak megszüntetéséről az érintetteket írásban, elektronikus úton, a község honlapjára feltett közzététellel és hirdetményi kifüggesztés útján értesíti az önkormányzat.

*c)* A helyi értékvédelemmel kapcsolatban érintettnek kell tekinteni

*ca)* az érintett ingatlanok tulajdonosát,

*cb)* az ingatlan használóját, kezelőjét is, valamint, ha nem azonos a tulajdonossal,

*cc)* a kezdeményezőt.

*d)* A helyi védelem megszüntetésére akkor kerülhet sor, ha

*da)* a védetté nyilvánított helyi érték megsemmisül,

*db)* a védett egyedi érték a védelem alapját képező értékeit helyreállíthatatlanul elveszítette,

*dc)* a védelem tárgya a védelemmel összefüggő szakmai ismérveknek az értékvédelmi szakvélemény szerint már nem felel meg,

*dd)* a védett érték magasabb szintű védettséget kap.”

**2. §**

A településkép védelméről szóló 18/2017.(XII.27.) önkormányzati rendelet 13. § (3) bekezdése helyébe a következő rendelkezés lép:

„(3) Az újonnan kialakítandó magánkertekben, minden 200 m2 zöldfelület után egy nagylombú őshonos fát, vagy gyümölcsfát kell telepíteni.”

**3. §**

A településkép védelméről szóló 18/2017.(XII.27.) önkormányzati rendelet 9. alcíme a következő 14/A. §-sal egészül ki:

**„14/A. §**

(1) Az e rendeletben szabályozott településkép véleményezési eljárás, a településképi bejelentési eljárás és a településképi kötelezési eljárással kapcsolatos hatásköröket a Képviselő-testület a polgármesterre ruházza át.

(2) A polgármester döntésével szemben az önkormányzat képviselő-testületéhez lehet fellebbezni. ”

**4. §**

A településkép védelméről szóló 18/2017.(XII.27.) önkormányzati rendelet 18. §-a helyébe a következő rendelkezés lép:

**„18. §**

Településképi bejelentési eljárást kell lefolytatni

*a)* az építészeti értékei alapján a helyi egyedi védelem alatt álló, valamint a helyi értékvédelmi területen álló épületeken az Építési Kódex 1. melléklete 1., 2., 4., 5. pontjaiban felsorolt külső homlokzati megjelenést érintő építési munkák esetén,

*b)* Bármely meglévő építmény rendeltetésének módosítása, vagy rendeltetési egysége számának megváltozása (rendeltetésváltozás esetén)

*c)* Reklámok és reklámhordozók elhelyezése tekintetében a reklám-elhelyezési kormányrendeletben szereplő általános elhelyezési, és a településképi rendeletben szereplő különös településképi követelmények érvényesítése érdekében.”

**5. §**

A településkép védelméről szóló 18/2017.(XII.27.) önkormányzati rendelet 24. §-a helyébe a következő rendelkezés lép:

**„24. §**

Ez a rendelet 2018. január 01. napján lép hatályba.”

**6. §**

Ez a rendelet a kihirdetését követő napon lép hatályba.

 Csombó Zoltán dr. Szabó Tímea

 polgármester címzetes főjegyző

A kihirdetés napja: 2021.

 dr. Szabó Tímea

 címzetes főjegyző

Kérem, hozzák meg döntésüket!

# Határozati javaslat:

**MINDSZENTKÁLLA KÖZSÉG ÖNKORMÁNYZATA KÉPVISELŐ-TETÜLETÉNEK**

**…../2021. ( . … ) HATÁROZATA**

**a településkép védelméről szóló 18/2017. (XII. 27.) önkormányzati rendelet módosításáról**

Mindszentkálla Község Önkormányzata Képviselő-testülete elhatározza a településkép védelméről szóló 18/2017. (XII. 27.)önkormányzati rendelet módosítását az előterjesztés szerinti tartalommal.

A Képviselő-testület felkéri a polgármestert a véleményeztetési, valamint a partnerségi egyeztetési eljárás lefolytatására.

**Felelős:** Csombó Zoltán polgármester

**Határidő:** folyamatos